木鸡赋（以致此无敌故能先鸣为韵）
浩虚舟 (Tang)
惟昔有人。心至术精。得鸡之情。情可驯而无小无大。术既尽而不飞不鸣。对劲敌以自持。坚如挺植。登广场而莫顾。混若削成。初其教以自然。诱之不惧。希渐染而能化。将枯槁而是喻。质殊朴斲。用明不竞之由。状匪雕锼。盖取无情之故。然则饮啄必异。嬉游每殊。伫栖心而自若。期顾敌而如无。日就月将。功尽而稍同颠蘖。不震不悚。性成而渐若朽株。已而芥羽讵设。雕笼莫闭。卓然之志全变。兀若之姿已致。首圆胫直。轮桷之状俱呈。觜利距铦。枳枸之铓并利。是以纵逸情绝。端良气全。臆离披而踵附。眸眩曜而节穿。惊被文而锦翼蔚矣。迷搴木而花冠烂然。虚憍者怀不才之虞。安能自恃。贾勇者有攻坚之惧。莫敢争先。故能进异激昂。处同虚寂。郢工误起乎心匠。郈氏徒惊乎目击。澹然无挠。子綦之质方俦。确尔不回。周勃之强未敌。其喻斯在。其由可徵。驯致已忘乎力制。积习渐通乎性能。是则语南国者未足与议。斗东郊者无德而称。士有特立自持。端然不倚。块其形而与木无二。灰其心而顾鸡若是。彼静胜之深诚。冀一鸣而在此。